Μηνάς Ι. Αλεξιάδης

Ο Μηνάς  Ι . Αλεξιάδης είναι διακεκριμένος  συνθέτης , πιανίστας  και μουσικολόγος.

Βιογραφία 
Γεννήθηκε στην Αθήνα το 1960, έλκοντας την καταγωγή από το χωριό Μενετές της Καρπάθου. Σπούδασε πιάνο με την Μαρίκα Παπαϊωάννου και τον Γεώργιο Πλάτωνα, θεωρητικά και σύνθεση με τον Γιάννη Ιωαννίδη. Στην συνέχεια, με υποτροφία της Γερμανικής Υπηρεσίας Ακαδημαϊκών Ανταλλαγών (D.A.A.D) σπούδασε σύνθεση με τον Guenther Becker στην Musikhochschule Robert Schumann του Ντίσελντορφ, απ’ όπου αποφοίτησε το 1986 με διάκριση.  Είναι επίσης πτυχιούχος της Νομικής Σχολής και διδάκτωρ μουσικολογίας του Τμήματος Μουσικών Σπουδών του Πανεπιστημίου Αθηνών. Από το 1984, τα περισσότερα έργα του έχουν γραφτεί μετά από παραγγελίες και αναθέσεις φορέων όπως: Μέγαρο Μουσικής Αθηνών, Alte Oper Frankfurt, BBC Scottish Symphony Orchestra , Εθνική Λυρική Σκηνή,  Κρατική Ορχήστρα Θεσσαλονίκης, Ορχήστρα των Χρωμάτων, Πολυτεχνείο Duesseldorf, Αθήνα - Πολιτιστική Πρωτεύουσα της Ευρώπης 1985, Ελληνική Ραδιοφωνία (EPA 1, EPA3, Μουσικά Σύνολα EPT), Ελληνικό Συγκρότημα Σύγχρονης Μουσικής,  Ελληνικός Μουσικός Kύκλος, Φεστιβάλ Πάτρας, Φεστιβάλ Ηρακλείου Κρήτης, Συμφωνική Ορχήστρα Πάζαρτζικ, Φιλαρμονική Δωματίου Καρλσρούης, Melos Brass,  Duo Contemporain -  Ολλανδία,  διάφοροι σολίστες, σύνολα μουσικής δωματίου κ.λ.π.

Έργα του έχουν παρουσιαστεί στην Ελλάδα, σε όλες τις Σκανδιναβικές χώρες, Κύπρο, Γερμανία, Ολλανδία, Βέλγιο, Τσεχία, Βουλγαρία, Ισραήλ, Ιαπωνία, Ιταλία, Αίγυπτο, Μαρόκο, Ελβετία, Αυστραλία, ΗΠΑ, έχουν βραβευθεί σε διαγωνισμούς, έχουν δισκογραφηθεί σε 19 συνολικά δίσκους βινυλίου και CD σε Ελλάδα, Ιταλία, Ιαπωνία, Γερμανία  και  έχουν μεταδοθεί από ραδιοφωνίες  και τηλεοπτικά δίκτυα διεθνώς. Έχει συνθέσει μουσική συμφωνική, δωματίου, ηλεκτρονική, όπερα και μουσικοθεατρικά έργα, μουσική για μπαλέτο, μουσική  για το θέατρο (Θέατρο Έρευνας, Θέατρο του Νέου Κόσμου, Θεατρική Εταιρεία Αξάνα - “Τo Τρένο στο Ρουφ”) και τον  κινηματογράφο: Τ. Παπαγιαννίδη "Θεσσαλονίκη- Τρεις Άνεμοι", Mάρσας Μακρή: "Στον Τοίχο" (Βραβείο Μουσικής Διεθνούς Φεστιβάλ Ταινιών Μικρού Μήκους Δράμας 2003), “Στεγνό Καθάρισμα “ και "Το Ταμένο", η οποία το 2003 επελέγη ως υποψήφια για τον "Χρυσό Φοίνικα" του Φεστιβάλ των Καννών. 

Το 1994 η όπερά του "Viva la Vida" (πρώτο παγκοσμίως μουσικοθεατρικό έργο για  την Frida Kahlo) εγκαινίασε στην  Alte Oper Frankfurt το εκεί Διεθνές  Φεστιβάλ (Frankfurt Feste) για τα 1200 χρόνια της πόλης  μετά από παραγγελία των δύο αυτών φορέων. Το 1996 παρουσιάστηκε από την Εθνική Λυρική Σκηνή σε νέα παραγωγή. Σε συνεργασία με το Ινστιτούτο Goethe, την Ταινιοθήκη της Ελλάδος, το Φεστιβάλ Κινηματογράφου Θεσσαλονίκης, το Διεθνές Φεστιβάλ Ντοκυμαντέρ Καλαμάτας, το Φεστιβάλ Ταινιών Μικρού Mήκους Δράμας και την Ορχήστρα των Χρωμάτων  ο Μ. Αλεξιάδης έχει συνθέσει και αυτοσχεδιάσει μουσική για την παρουσίαση πολλών ταινιών (μεταξύ αυτών και το σύνολο σχεδόν του γερμανικού βωβού κινηματογράφου).

Έχει μεταξύ άλλων αντιπροσωπεύσει: την Μουσική Ακαδημία τού Ντύσελντορφ στο Τελ Αβίβ (διαλέξεις και σεμινάρια στην Μουσική Ακαδημία Rubin- 1985), την Ενωση Ελλήνων Μουσουργών (στο Βερολίνο και το Πανεπιστήμιο Λειψίας 1988) και την  Ελληνική Ραδιοφωνία (στο Forum Συνθετών / Βρυξέλλες 1986,  την ευρωπαϊκή διοργάνωση Βορράς - Nότος -1991 και στο Βαλκανικό Forum Μουσικής - 1998, με την σύνθεσή του  “Επωδός”). Το 1984 συνέθεσε την μουσική για την τελετή εγκαινίων του Πολυτεχνείου  (Τechnische Fachhochschule ) του Ντίσελντορφ. Το 2000 αντιπροσώπευσε  την Ελλάδα  στην EXPO του Αννοβέρου με  συνθέσεις του για μπαλέτο ενώ τo 2003 επελέγη και αντιπροσώπευσε την Ελλάδα στο 3ο Πανευρωπαϊκό Φεστιβάλ Τζαζ (Τεχνόπολις Δήμου Αθηναίων ). 
Διετέλεσε επί σειρά ετών καλλιτεχνικός διευθυντής σε διάφορα μουσικά ιδρύματα (από το 1992 έως το 1996 ήταν Διευθυντής του Δημοτικού Ωδείου Καλαμάτας. Από το 1989  είναι μέλος του Δ.Σ. -τώρα  Β’ Αντιπρόεδρος- της Ένωσης Ελλήνων Μουσουργών, ενώ  από το 2002-2006 ήταν μέλος του Δ.Σ. και γενικός γραμματεύς της Εθνικής Λυρικής Σκηνής.

Έχει συμμετάσχει με εισηγήσεις του σε πανελλήνια και διεθνή μουσικολογικά  και θεατρολογικά συνέδρια - άρθρα και μελέτες του έχουν δημοσιευθεί σε περιοδικά, σε μουσικολογικές, θεατρολογικές και άλλες επιστημονικές εκδόσεις.   Το 2003 εξεδόθη η μελέτη  του με τίτλο: "Η  Ιστορία του Στρατιώτη. Μορφή,  περιεχόμενο και ανάλυση   της μουσικής  του   Igor  Stravinsky". Από το 2000 έως το 2004 δίδαξε στα Τμήματα Μουσικής του Αριστοτελείου Πανεπιστημίου   και του Πανεπιστημίου Μακεδονίας στην Θεσσαλονίκη.

Από το  2004  είναι επίκουρος καθηγητής στο Τμήμα Θεατρικών Σπουδών  του  Πανεπιστημίου Αθηνών, όπου διδάσκει  τους  τομείς Μουσικού Θεάτρου και Όπερας.
Στα έργα του,  χρησιμοποιεί κυρίως ετεροφωνικές επεξεργασίες με φθογγικό υλικό από την αρχαία, τη βυζαντινή και την ελληνική δημοτική μουσική. Ανέπτυξε μία προσωπική τεχνική, η οποία θα μπορούσε να ονομασθεί τεχνική των γραμμικών ετεροφωνικών μετατροπιών. Σε άλλα έργα του συνενώνει στοιχεία από τη τζαζ και μεταμοντέρνα έντεχνα ιδιώματα.

Έλληνες μουσικοί
Έλληνες συνθέτες
Έλληνες πιανίστες